Ravintola Pinella Turussa Aurajoen rannassa.
Pinella vuonna 1932
Pinellan huoltoasema 60-luvulla
**Pinella** oli Turun keskustassa, Porthaninpuistossa aivan Tuomiokirkon vieressä sijainnut ravintola. Ravintolatoimintaa hoiti Sunborn Group. Pinella oli Suomen toiseksi vanhin ravintola. Se lopetti toimintansa 25. syyskuuta 2021.

Vuonna 1848 turkulainen kulttuuripersoona Nils Henrik Pinello anoi lupaa rakentaa paviljongin keskelle Porthaninpuistoa. Lupa myönnettiin ja paviljonki rakennettiin paikalle, jossa on nyt Henrik Gabriel Porthanin patsas. Patsaan takia paviljonki siirrettiin lähemmäs Aurajoen rantaa, tätä varten kaupunki myönsi Pinellolle 150 ruplan avustuksen. Samalla suoritettiin laajennustyö jo aiemmin vuonna 1836 Per Johan Gylichin suunnitteleman doorilaisen pylväikön ympärille. Vuonna 1862 Nils Pinello siirsi omistusoikeuden pojalleen Julius Pinellolle, minkä jälkeen rakennuksella oli useita omistajia. 

Ravintola tunnettiin kulttuuri- ja taidepiirien boheemina kohtaamispaikkana, 1800-luvulla siellä viettivät aikaansa mm. Elias Lönnrot, J. L. Runeberg ja Sakari Topelius. 

Vuonna 1919 alkanut kieltolaki kuihdutti monta ravintolaa, mutta Pinellassa toimi tällöin pirtuvarasto. Pirtua oli kätkettynä muun muassa pylväikköön. Vuonna 1937 ravintolan Aurajoen puoleiseen pylväikköön tuli Gulfin huoltoasema, mikä 1960-luvulla muuttui Unioniksi. Huoltoasema oli toiminnassa 1970-luvun alkuun saakka. Turun Taiteilijaseura piti Pinellaa hallussaan 1950-luvun alusta 1960-luvun lopulle asti. Pinella tunnettiin jälleen taiteilijoiden ja boheemien kokoontumispaikkana.

Vuonna 1973 Pinella restauroitiin ja ravintola avasi jokirantaan Suomen ensimmäisen anniskeluoikeuksin varustetun katuterassin. Vuosina 2004–2011 Pinella pääsi ränsistymään seistessään tyhjillään. Paikkaan tehtiin perusteellinen remontti. Arkeologien tutkiessa pohjakerrosta paljastui, että pylväikön takimmaisessa osassa oli sijainnut 1800-luvulla kaupungin yleinen vessa. Korjausten yhteydessä löydettiin myös ravintolan alkuperäiset 1800-luvun tapetit.

Pinellassa on toiminut kokkina 2010-luvun alkupuolella mm. Vuoden kokki -kilpailun vuonna 2013 vuonna voittanut Erik Mansikka. Vuonna 2018 kesällä Pinellan keittiössä toimii mm. palkittu keittiömestari Sami Tallberg.

Aiheesta muualla
----------------

* Ravintola Pinella

* Kuvia tai muita tiedostoja aiheesta **Pinella** Wikimedia Commonsissa

Lähteet
-------

1. ↑  Suomen toiseksi vanhin ravintola lopettaa – tilalle pizzeria *www.iltalehti.fi*. Viitattu 20.9.2021.
2. ↑  Turun Pinellan perustamisesta 130 vuotta *Suomen Turku -lehti*.  NO:4 1978. Turkuseura.  Arkistoitu 6.7.2018. Viitattu 6.7.2018.
3. ↑  Kalpa, Harri: "Perinteiden Pinella", *Muuttuva kaupunki. Turku eilen ja tänään III*, s. 15–17. Turku: Turun Sanomat, 1976. ISBN 951-99091-3-3.
4. ↑  Pinella, Pohjoismaiden vanhin puistoravintola *Turun Sanomat*.  26.9.2004. Viitattu 6.7.2018.
5. 1 2  Nostalginen Turku: Pinella oli kulturellien kantabaari *Aamuset*.  14.8.2015.  Arkistoitu 6.7.2018. Viitattu 6.7.2018.
6. ↑  Turun Taiteilijaseura *turuntaiteilijaseura.fi*.  Arkistoitu 6.7.2018. Viitattu 6.7.2018.
7. 1 2  Suomen perinteikkäimmät ravintolat juontavat juurensa 1800-luvulle – tunnetko nämä? *Kotiliesi*. Viitattu 6.7.2018.
8. ↑  Pinellan historiaa *pinella.fi*.  Arkistoitu 6.7.2018. Viitattu 6.7.2018.
9. ↑  Vuoden kokki Erik Mansikka: Neljäs kerta toden sanoi *Turun Sanomat*.  4.5.2013.  Arkistoitu 6.7.2018. Viitattu 6.7.2018.
10. ↑  Ravintola Pinellan menussa on villiyrttejä *Polkkapossu-blogi*.  11.6.2018. Viitattu 6.7.2018.